နိုင်မြန်မာ

နိုင်မြန်မာ (၄ ဇန်နဝါရီ ၁၉၅၈-၇ ဖေဖော်ဝါရီ ၂၀၂၅) သည် မြန်မာလူမျိုး ဂီတပညာရှင်တစ်ဦးဖြစ်ပြီး ရှစ်လေးလုံးအရေးအခင်းကာလအတွင်းနှင့် ၂၀၂၁ ခုနှစ် မြန်မာနိုင်ငံ စစ်အာဏာသိမ်းချိန်တို့တွင် ထင်ရှားခဲ့သော ကမ္ဘာမကြေဘူး အမည်ရှိ ဆန္ဒပြသီချင်းကို ရေးသားခဲ့သူ ဖြစ်သည်။

ဘဝဇာတ်ကြောင်း
နိုင်မြန်မာကို အရှေ့တောင်အာရှရှိ အထင်ရှားဆုံး ဂီတပညာရှင်များအနက် တစ်ဦး အဖြစ် ဘီဘီစီ က ခေါ်ဝေါ်ခဲ့သည်။ တေးရေး မောင်ဆွေနွယ်သည် မိမိ၏ ဆရာရင်းဖြစ်ပါသည်ဟု ဆရာနိုင်မြန်မာပြောခဲ့ဖူးပြီး သီချင်းစာသားများကို အကြောင်းအရာပိုင်း လှပအားကောင်းစေရန်၊ ကာရန်မိစွာ၊ အချိတ်အဆက်အားကောင်းစွာ ရေးတတ်စေရန် မောင်ဆွေနွယ်က သင်ပြပေးခဲ့သည်ဟု ဆိုသည်။ ကဗျာဆရာ အောင်ချိမ့် ကို အရမ်းကြိုက်သဖြင့် သီချင်းရေးသည့်အခါ နိုင်ငံအောင်ချိမ့်ဟုပေးပြီး ဆင်ဆာတင်ရာ နိုင်ငံဆိုသည့် စာလုံးပါနေ၍ ဆင်ဆာမပေး၊ ထို့ကြောင့် နိုင်ငံ ဟူသော စာလုံးအစား မြန်မာထည့်ပြီး နာမည်အရင်းမှ နိုင် တစ်လုံးကိုယူပြီး နိုင်မြန်မာဟု ပေးခဲ့ကြောင်း အင်တာဗျူး တွင် ပြောသည်။

ကိုးတန်းကျောင်းသားဘဝတွင် ဂီတလောကသို့ ရောက်ရှိသည်။ ရန်ကင်းမှ မိတ်ဆွေသူငယ်ချင်းများ စုဖွဲ့၍ Eastern Villager ဟူသော အပျော်တမ်းတီးဝိုင်းထူထောင်ချိန်တွင် တီးဝိုင်းအတွက်သီချင်းများကို နိုင်မြန်မာ က ဒိုင်ခံရေးပေးခဲ့သည်။ အောင်ခိုင်မော် ၏ သီချင်းခွေ တွင် သီချင်းများ ရေး‌ပေးရင်း အောင်ခိုင်မော်၏ သူငယ်ချင်း ကိုင်ဇာနှင့် ရင်းနှီးခဲ့သည်။ ကိုင်ဇာက နိုင်မြန်မာထံမှ သီချင်းသုံးပုဒ်ဖြစ်သော နေဆီပျံမည့်ငှက် သို့မဟုတ် ယော်နသံဇင်ယော်၊ အိမ်ရှေ့မင်းသားလေးမောင်မောင်၊ ကိုယ်ရံတော်တပ်မှူးလေး တို့ကို ဝယ်ယူကာ သီချင်းရှင်ကိုကြင်နာပါ အခွေတွင် နိုင်မြန်မာ ပထမ သီချင်းနှစ်ပုဒ်ကို စတင်သီဆိုခဲ့သည်။ သီချင်းရှင်ကိုကြင်နာပါ အခွေထွက်အပြီး နိုင်မြန်မာအသက် ၂၃ နှစ်အရွယ်တွင် ဒုလ္လဘရဟန်းခံကာ ဘုန်းကြီးဝတ်နေချိန် ကိုင်ဇာ၏ ကစ္ဆပနဒီလှိုင်းသံ အခွေထွက်လာရာ ထိုအထဲမှ နိုင်မြန်မာရေးသော ကိုယ်ရံတော်တပ်မှူးလေး သီချင်းမှာ အကြီးအကျယ် အောင်မြင်ခဲ့သည်။ ကိုင်ဇာ၏ တူနှစ်ကိုယ်တိုင်းပြည် အခွေတွင် နိုင်မြန်မာရေး‌သော ဆေးရောင်စုံမြင်ကွင်းကျယ်သီချင်းမှာ နိုင်ငံရေးကိစ္စများရေးသားထားခြင်းဖြစ်သည်ဟု ဆင်ဆာအဖွဲ့က ယူဆသောကြောင့် ကိုင်ဇာ၊ နိုင်မြန်မာ၊ တီးဝိုင်း၊ အသံဖမ်းအင်ဂျင်နီယာ၊ ထုတ်လုပ်သူ အားလုံး တစ်‌နှစ်ကျော် အမှုရင်ဆိုင်ဖြေရှင်းခဲ့ရသည်။ အဆိုတော် စိုးလွင်လွင် နှင့် ညီအစ်ကိုသဖွယ် ရင်းနှီးသည်။

သူသည် ကိုယ်ပိုင်သံစဉ် တေးသီချင်းများစွာ ရေးစပ်သီကုံးခဲ့ပြီး ဝါဆို၊ ဒုံးယိမ်းည၊ ပလက်ဖောင်းရှိုး အစရှိသည့် အောင်မြင်သည့် သီချင်းများစွာရှိသည်။ တစ်သက်တာလုံးကိုယ်ပိုင်သံစဉ်များကိုသာ စပ်ဆိုသီကုံးခဲ့သော်လည်း ကော်ပီသီချင်းတစ်ပုဒ်ကိုသာ ရှားရှားပါးပါး ရေးသားခဲ့ဖူးသည်။ ထိုသီချင်းမှာ  ကမ္ဘာမကြေဘူး  ဟု အမည်ရသည်။ နိုင်မြန်မာ၏ ထင်ရှားသော သီချင်း ကမ္ဘာမကြေဘူး  သည် အမေရိကန် ရော့ဂီတဝိုင်း ကန်ဇာ့စ် အဖွဲ့၏ ၁၉၇၇ ခုနှစ်တွင်ထွက်ရှိခဲ့သော Dust in the Wind သီချင်းသံစဉ်ကို ကူးယူရေးသေားထားသော ကော်ပီသီချင်း ဖြစ်သည်။ နိုင်မြန်မာသည် တေးသံရှင် မာမာအေး၊ စိုးလွင်လွင်၊ လွှမ်းမိုး၊ ကိုင်ဇာ၊ မေဆွိ၊ မေခလာကဲ့သို့သော ဂီတပညာရှင်များနှင့် လက်တွဲလုပ်ဆောင်ခဲ့သည်။ ၂၀၂၁ ခုနှစ်တွင် ကိုဗစ်-၁၉ ရောဂါဖြင့် သေဆုံးပြီဟူသော ကောလဟာလများ ပျံ့နှံ့ခဲ့ဖူးသည်။ နှလုံးရောဂါအခံရှိသော နိုင်မြန်မာသည် ကိုဗစ်-၁၉ ရောဂါကို ခံစားခဲ့ရသော်လည်း အသက်ရှင်ခဲ့သည်။

 ပုဂ္ဂိုလ်ရေးဘဝ 
အမည်ရင်း နိုင်ဦးမြင့် ဖြစ်သည်။ အိမ်ထောင်သည်တစ်ဦး ဖြစ်သည်။ အဘ ဦးအုန်းမြင့် အမိ ဒေါ်အုန်းမြင့် ဟူသော နာမည်တူ မိဘနှစ်ပါး၏ သားဖြစ်သော နိုင်ဦးမြင့်ကို ဆယ်နှစ်ပြည့် မြန်မာ့လွတ်လပ်ရေးနေ့ဖြစ်သော ၁၉၅၈ ခုနှစ် ဇန်နဝါရီလ ၄ ရက်နေ့တွင် ရန်ကုန်မြို့၌ ဖွားမြင်သည်။ ညီအစ်ကို သုံးယောက်တွင် အကြီးဆုံးသားဦးဖြစ်သည်။ ဇနီးဖြစ်သူ ဒေါ်နန်းဆမ်ဆာလွင် (ဒေါ်ဝါဝါလွင်) နှင့် အကြောင်းပါပြီး သားလေးဦး၊ သမီးတစ်ဦးနှင့် မြေးသုံးဦး ထွန်းကားသည်။ ၂၀၂၃ ခုနှစ်တွင် နိုင်မြန်မာ၏ သားဖြစ်သူ ဟစ်ဟော့အဆိုရှင် ဗျူဟာ စပ်ဆိုရေးသားသီဆိုကာ ၎င်း၏ ယူကျု ချန်နယ်တွင် ထုတ်လွှင့်ထားသည့် "လမ်းမပေါ်ကခွေး" အမည်ရ သီချင်းသည်  စစ်အစိုးရအား စောင်းမြောင်းသည့် သီချင်းဖြစ်သည် ဟူသောစွပ်စွဲချက်၊ လျှပ်စစ်မီးပြတ်တောက်သည့်ကိစ္စဝေဖန်ခြင်းသည် နိုင်ငံတော်အကြည်ညိုပျက်စေခြင်း ဖြစ်သည်ဟူသော စွပ်စွဲ ချက်များဖြင့် ဖမ်းဆီးခံရပြီး ထောင်ဒဏ် အနှစ်နှစ်ဆယ် ချမှတ်ခံရသည်။

 ဘဝနိဂုံး 
နိုင်မြန်မာ သည် ၂၀၂၅ ခုနှစ်၊ ဖေဖော်ဝါရီလ ၇ရက်နေ့ မနက် ၇နာရီ ၄၅မိနစ်တွင် ရန်ကုန်တိုင်းဒေသကြီး၊ သန်လျင်မြို့ရှိ နေအိမ်တွင် ရုတ်တရက် ကွယ်လွန်ခဲ့သည်။

 ရေးသားသီကုံးခဲ့သော တေးသီချင်းများ 
တေးသီချင်းပေါင်းများစွာ  ရေးစပ်ခဲ့သူ နိုင်မြန်မာ၏ တေးသီချင်း နှင့် သီဆိုသူအဆိုတော် စာရင်းကို အက္ခရာစဉ်၍ ဖော်ပြအပ်ပါသည်။

နိုင်မြန်မာနိဒါန်း အမည်ရ သီချင်း (၁၆) ပုဒ်ပါဝင်သော တေးစုကို Success တေးဂီတအဖွဲ့တီးခတ်မှုဖြင့် ကိုရဲခေါင် (မေစတူဒီယို) တွင် အသံဖမ်းပြီး တေးရေး နိုင်မြန်မာ ကိုယ်တိုင်သီဆို၍ တက္ကသိုလ်တေးသံသွင်းက  ထုတ်လုပ် ဖြန့်ချိခဲ့သည်။

ကိုးကား

Category:မြန်မာ ဂီတပညာရှင်များ
ကဏ္ဍ:မြန်မာ တေးရေးဆရာများ
ကဏ္ဍ:၂၀၂၅ ကွယ်လွန်သူများ